Solidariteit het Maandag ’n aansoek ingevolge die Wet op die Bevordering van Toegang tot Inligting (Paia) aan die ministers van finansies, van indiensneming en arbeid en aan die KVBA self gestuur om inligting te kry oor die motivering vir die begrotingsbesnoeiings.
Die KVBA se mandaat vorm ’n integrale deel van die Suid-Afrikaanse grondwetlike bestel waardeur arbeidsregte soos vervat in die Wet op Arbeidsverhoudinge en art. 34 van die Grondwet uiting vind, het Anton van der Bijl, hoof van regsake by Solidariteit, Maandag in ’n verklaring gesê.
Die regsfirma voer in sy brief aan dat die KVBA ’n grondwetlike entiteit is. Hy skryf Solidariteit wil toegang kry tot alle notules en agendas van vergaderings waar die besnoeiings aan die KVBA se begroting bespreek is.
Hy wil ’n gedetailleerde verduideliking vir die redes en motivering vir die besnoeiings hê, en wil weet wat met die geld gemaak gaan word wat daardeur bespaar word.